SL Uradni list Evropske unije C 188/30

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 188/12

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„PECORINO TOSCANO“

Št. ES: IT-PDO-0117-0020-09.07.2004

ZGO ( ) ZOP ( X )

1. Spremenjena postavka v specifikaciji proizvoda:

—  Ime proizvoda — Opis proizvoda —  Geografsko območje —  Dokazilo o poreklu — Metoda pridobivanja —  Povezava — Označevanje —  Nacionalni pogoji —  Drugo (navedite)

2. Vrsta spremembe:

—  Sprememba enotnega dokumenta ali povzetka — Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Spremembe:

3.1 Opis:

Natančneje se opišejo značilnosti končnega proizvoda.

3.2 Metoda pridobivanja:

Posebej je določeno, da mora biti polnomastno ovčje mleko za proizvodnjo sira „Pecorino Toscano“ surovo, lahko pa je toplotno obdelano do pasterizacije in obogateno z naravnimi ali izbranimi avtohtonimi mlečnimi fermenti.

Navedeno je najkrajše obdobje zorenja sira.

3.3 Označevanje:

Kolut sira Pecorino Toscano ZOP mora imeti ob sprostitvi na trg na obodu razlikovalni znak, ki se vtisne s črnilom na sir z mehkim testom, ali termalno na sir s poltrdim testom. Pri predpakiranih kosih se oznaka nahaja na ovojnici, če je bilo pakiranje opravljeno na območju porekla.

Razrezan Pecorino Toscano se lahko pakira zunaj območja porekla in mora imeti na obodu logotip sirarne ali zorilca sira. Izvajalci pakiranja morajo kljub temu skleniti pogodbo z Združenjem za zaščito sira. Oznaka, ki se nahaja pod logotipom, označuje proizvajalca/zorilca/razrezovalca, katerega proizvod je overil nadzorni organ, ki omogoča trženje sira Pecorino Toscano. Na kolutih ali ovojnicah je nalepka, ki jo je odobrilo Združenje za zaščito sira, z napisom „Pecorino Toscano DOP“, ali „Pecorino Toscano DOP stagionato“ (zorjen), ki se jasno razločuje od vseh drugih navedb na nalepki, ne glede na to, ali gre za navedbo velikosti, lastnosti ali položaja, z barvno oznako, ki se mora pojaviti enkrat ali večkrat, in mora biti velika najmanj 15 mm.

POVZETEK

UREDBA SVETA (ES) št. 510/2006

„PECORINO TOSCANO“

ES št.: IT-PDO-0117-0020-09.07.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche Agricole e Forestali Naslov: Via XX Settembre 20 00187 Roma RM ITALIA Tel. +39 0646655106 Faks +39 0646655306 E-naslov: saco7@politicheagricole.it

2. Vlagatelj:

Naziv: Consorzio per la tutela del Pecorino Toscano DOP Naslov: Via Goffredo Mameli 17 58100 Grosseto ITALIA Tel. +39 0564420038 Faks +39 0564429504 E-naslov: info@pecorinotoscanodop.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.3 Siri

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Pecorino Toscano“

4.2 Opis:

Pecorino Toscano je sir iz polnomastnega ovčjega mleka iz proizvodnega območja, z mehkim do poltrdim testom značilne teksture (obdelave), s kratkim in dolgim zorenjem; glede na dolžino zorenja se uporablja kot namizni ali ribani sir; je okrogle oblike z ravnimi ploskvami in rahlo izbočenim obodom naslednjih dimenzij: premer ploskev je 15 do 22 cm, višina oboda je 7 do 11 cm, teža 0,75 do 3,50 kg, vsebnost maščobe v suhi snovi za sir s poltrdim testom najmanj 40 %, za sir z mehkim testom pa najmanj 45 %. Barva skorje je lahko odvisna od obdelave; za barvo testa je značilna bela rahlo slamnata barva pri vrsti z mehkim testom in slamnata pri vrsti s poltrdim. Testo ima kompaktno strukturo in je trdo za rezanje pri vrsti s poltrdim testom, z manjšimi neenakomerno razporejenimi očesci; je dišeč, izrazitega okusa zaradi posebnih postopkov proizvodnje. Najkrajše obdobje zorenja je 20 dni za vrsto z mehkim testom in najmanj štiri mesece za vrsto s poltrdim testom.

4.3 Geografsko območje:

Območje proizvodnje Pecorino Toscano obsega celotno ozemlje pokrajine Toskana, celotno ozemlje sosednjih občin Allerona in Castiglione del Lago, ki spadata v pokrajino Umbria, in celotno ozemlje občin Acquapendente, Onano, San Lorenzo Nuovo, Grotte di Castro, Gradoli, Valentano, Farnese, Ischia di Castro, Montefiascone, Bolsena in Capodimonte, ki spadajo v pokrajino Lazio.

4.4 Dokazilo o poreklu:

Vsako fazo postopka proizvodnje je treba nadzorovati in v vsaki fazi posebej beležiti vhodne surovine (input) in izhodne proizvode (output). Na ta način je zagotovljena sledljivost proizvoda z vnosom v ustrezne registre, ki jih vodijo nadzorni organ, zbirni centri, proizvajalci/zorilci, sirarne, izvajalci pakiranja in razreza, pa tudi z vodenjem registra proizvodnje in pakiranja ter priglasitvijo proizvedenih količin nadzornemu organu. Poleg tega je treba opravljati tudi funkcionalni nadzor količine proizvedenega mleka in ovac, iz katerih izvira surovina. Treba je nenehno obnavljati register vzreje ovac za evidenco števila glav drobnice v vzreji. Poleg tega je treba voditi tudi register, iz katerega so razvidne količine proizvedenega/oddanega mleka. Znotraj sirarn je treba določiti vsebnike za hrambo mleka, ločevati mleko, namenjeno proizvodnji sira „Pecorino Toscano“ od mleka, ki ni namenjeno tej proizvodnji, beležiti zaloge in premikanje mleka. Prav tako je treba voditi register proizvodnje sira „Pecorino Toscano“. Vse fizične in pravne osebe, ki so vpisane v navedene registre, so podvržene nadzoru nadzornega organa, kot je določeno v proizvodni specifikaciji in ustreznem programu nadzora.

4.5 Metoda pridobivanja:

Sir Pecorino Toscano je treba proizvajati izključno iz polnomastnega ovčjega mleka v proizvodnem območju. Osnovno prehrano ovac mora sestavljati zelena ali posušena krma z naravnih domačih pašnikov z morebitnim dodatkom sena in enostavnih koncentriranih krmil. Mleko je treba kisati z dodatkom telečjega sirila pri temperaturi od 33 °C do 38 °C, da se celotno mleko usiri v 20 do 25 minutah. Mleko se lahko uporabi surovo, lahko pa je toplotno obdelano do pasterizacije in obogateno z naravnimi ali izbranimi avtohtonimi mlečnimi fermenti. V fazi izdelave sira je treba zagotoviti, da se sirilo lomi do nastanka grudic velikosti lešnika pri sirih z mehkim testom, pri sirih s poltrdim testom pa do velikosti koruznega zrna. Za pripravo slednjega je treba sirilo termično obdelati (kuhati) pri temperaturi med 40 ° in 42 °C od 10 do 15 minut. Po lomljenju in po potrebi kuhanju se sirilo prestavi v ustrezne modele za odcejanje seruma. Odcejanje ali izpiranje se opravi z ročnim stiskanjem ali izparevanjem. Soljenje se opravi tako, da se sir položi v solnico iz 17–19 % natrijevega klorida, kar ustreza 15–17 stopnjam po Bauméju. Sir leži v solnici od najmanj osem ur za sir z mehkim testom do najmanj 12-14 ur za sir s poltrdim testom, odvisno od teže v kg. Soljenje se lahko opravi tudi z neposrednim dodajanjem soli. Sir se lahko obdela zunanje s sredstvom proti plesni in ga je treba zoreti v primernem prostoru pri temperaturi med 5 in 12 °C z relativno vlažnostjo med 75 in 90 %. Najkrajše obdobje zorenja je 20 dni za mehko vrsto testa in najmanj štiri mesece za poltrdo.

Območje izvora mleka, proizvodnje in zorenja sira Pecorino Toscano mora biti v skladu s proizvodnim območjem, navedenim v točki 4.3.

4.6 Povezava:

Sir starodavnega porekla, ki ga številna zgodovinska pričevanja umeščajo v etruščansko obdobje, se je skozi stoletja razširil na območje, imenovano „Maremma“, ki se nahaja pretežno v toskanski pokrajini. Proizvod je bil vseskozi poimenovan z imeni, ki so nakazovala njegovo geografsko poreklo ali z bolj splošnim imenom „toscano“. Sčasoma je bil z upoštevanjem bistvenih skupnih lastnosti lokalnih sirov izdelan enotni proizvodni standard, tako kot se poimenovanje etimološko nanaša na prevladujoč zgodovinski in geografski okvir. Kar zadeva naravne dejavnike, je treba omeniti posebne značilnosti vzreje ovac na prostem, na naravnih pašnikih, bogatih z naravnimi esencami, ki dajejo mleku za proizvodnjo tega sira posebne lastnosti. Kar zadeva človeške dejavnike poleg zgodovinsko potrjenega gospodarskega pomena, je treba poudariti, da imajo navedeni pašniki pomembno družbeno vlogo pri izrabi tako imenovanih obrobnih območij, ki bi bila brez tega vse bolj opuščena in obsojena na siromašenje naravnih virov.

4.7 Nadzorni organ:

Naziv: Certiprozop S.r.l. Naslov: Via Roggia Vignola 9 24047 Treviglio (BG) ITALIA Tel. +39 0363301014 Faks +39 0363301014 E-naslov: certiprodop@virgilio.it

4.8 Označevanje:

Proizvod se trži z razlikovalno označbo porekla. Znak se vtisne na obod koluta s črnilom na sir z mehkim testom, ali termalno na sir s poltrdim testom. Pri predpakiranih kosih se oznaka nahaja na ovojnici, če je bilo pakiranje opravljeno na območju porekla. Razrezan Pecorino Toscano se lahko pakira zunaj območja porekla in mora imeti na obodu oznako sirarne ali zorilca sira. Izvajalci pakiranja morajo kljub temu skleniti pogodbo z Združenjem za zaščito sira. Oznaka, ki se nahaja pod logotipom, označuje proizvajalca/zorilca/razrezovalca, katerega proizvod je overil nadzorni organ, ki omogoča trženje sira Pecorino Toscano. Na kolutih ali ovojnicah je nalepka, ki jo je odobrilo Združenje za zaščito sira, z napisom „Pecorino Toscano DOP“, ali „Pecorino Toscano DOP stagionato“ (zorjen), ki se jasno razločuje od vseh drugih navedb na nalepki, ne glede na to, ali gre za navedbo velikosti, lastnosti ali položaja, z barvno oznako, ki se mora pojaviti vsaj enkrat ali večkrat, in mora biti velika najmanj 15 mm.

Oznaka, ki jo morajo imeti koluti ali ovojnice razrezanih kosov:

Prva številka pomeni kategorijo, v katero spada oseba, ki trži proizvod: številka od 1 do 3 se uporablja za sirarje; od 4 do 6 za zorilce, od 7 do 9 pa za razrezovalce, ki prebivajo na območju porekla.

Druga in tretja številka nakazujeta številko sirarne/zorilca/razrezovalca, katerega proizvod je pod nadzorom nadzornega organa.

Oznaka, ki jo mora vsebovati nalepka:

Lahko se uporablja zelena barva zastave, bela in rdeča barva zastave, ali samo ena barva.